title: 2012/562/EU: Az Európai Parlament határozata ( 2012. május 10. ) az Európai Unió Szerveinek Fordítóközpontja 2010-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2012. május 10. ) az Európai Unió Szerveinek Fordítóközpontja 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               17.10.2012

               HU

               Az Európai Unió Hivatalos Lapja

               L 286/141

         AZ EURÓPAI PARLAMENT HATÁROZATA
   (2012. május 10.)
   az Európai Unió Szerveinek Fordítóközpontja 2010-es pénzügyi évre szóló költségvetésének végrehajtására vonatkozó mentesítésről
   (2012/562/EU)
   AZ EURÓPAI PARLAMENT,

               —

               tekintettel az Európai Unió Szerveinek Fordítóközpontja 2010-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Unió Szerveinek Fordítóközpontja 2010-es pénzügyi évre vonatkozó éves beszámolójáról szóló jelentésére, a központ válaszaival együtt (1),

               —

               tekintettel a Tanács 2012. február 21-i ajánlására (06083/2012 – C7-0051/2012),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Európai Unió Szerveinek Fordítóközpontja létrehozásáról szóló, 1994. november 28-i 2965/94/EK tanácsi rendeletre (3) és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0125/2012),

               1.

               mentesítést ad az Európai Unió Szerveinek Fordítóközpontja igazgatója számára a Fordítóközpont 2010-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezen határozatot, valamint annak szerves részét képező állásfoglalást az Európai Unió Szerveinek Fordítóközpontja igazgatójának, a Tanácsnak, a Bizottságnak, a Bíróságnak, valamint a Számvevőszéknek, és gondoskodjon az Európai Unió Hivatalos Lapjában való közzétételéről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 366., 2011.12.15., 117. o.

      (2)  HL L 248., 2002.9.16., 1. o.

      (3)  HL L 314., 1994.12.7., 1. o.

      (4)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2012. május 10.)
      az Európai Unió Szerveinek Fordítóközpontja 2010-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Unió Szerveinek Fordítóközpontja 2010-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Unió Szerveinek Fordítóközpontja 2010-es pénzügyi évre vonatkozó éves beszámolójáról szóló jelentésére, a központ válaszaival együtt (1),

                  —

                  tekintettel a Tanács 2012. február 21-i ajánlására (06083/2012 – C7-0051/2012),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Európai Unió Szerveinek Fordítóközpontja létrehozásáról szóló, 1994. november 28-i 2965/94/EK tanácsi rendeletre (3) és különösen annak 14. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (4) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére (A7-0125/2012),

                  A.

                  mivel a Számvevőszék megállapította, hogy kellő mértékben megbizonyosodott arról, hogy az Európai Unió Szerveinek Fordítóközpontja (a „Fordítóközpont”) 2010-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek,

                  B.

                  mivel 2011. május 10-én a Parlament megadta a mentesítést a Fordítóközpont ügyvezető igazgatójának a Fordítóközpont 2009-es pénzügyi évre szóló költségvetésének végrehajtására vonatkozóan (5), és a mentesítési határozatot kísérő állásfoglalásban a Parlament többek között felszólította a Fordítóközpontot, hogy:

                              —

                              fejlessze a teljesítményértékelését a stratégiai intézkedései és az éves munkaprogramjában előre jelzett intézkedések közötti kapcsolatok javítása, valamint a teljesítmény-ellenőrzés mutatóinak a SMART (konkrét, mérhető, teljesíthető, releváns és időhöz kötött) kritériumokkal való összehangolás céljából történő felülvizsgálása által,

                              —

                              hatékonyabban lépjen fel költségvetési többletének állandó növekedése ellen; a többlet 2009-ben 24 000 000 EUR-t jelentett, míg 2008-ban 26 700 000 EUR, 2006-ban 16 900 000 EUR, 2005-ben 10 500 000 EUR, 2004-ben pedig 3 500 000 EUR volt,

                              —

                              tájékoztassa a mentesítésért felelős hatóságot az ABAC számviteli rendszer tényleges üzembe helyezése céljából tett lépéseiről;

                  C.

                  mivel a Fordítóközpont végleges költségvetése 2010-ben a 2009. évi 62 630 000 EUR-val összevetve 55 928 077 EUR volt, ami 11,98 %-os csökkenést jelent;

                  D.

                  mivel a Fordítóközpont létrehozása óta a fordítások mennyisége 2010-ben volt a legnagyobb, ami 2009-hez képest a lefordított oldalak számának 20,1 %-os növekedését jelentette;

         Költségvetési és pénzgazdálkodás

                  1.

                  a Fordítóközpont éves tevékenységi jelentése és 2010-es pénzügyi évre vonatkozó elszámolása alapján megállapítja, hogy 2010-ben a Fordítóközpont eredeti, 48 100 000 EUR-s költségvetésén két költségvetés-módosítást hajtottak végre; megállapítja, hogy a két költségvetés-módosítás kettős célt szolgált:

                              —

                              az előző évek költségvetési többletének (24 000 000 EUR) költségvetésbe állítása a Bizottság számára az 1998–2009-es időszak tekintetében a nyugdíjjárulékhoz biztosított munkáltatói hozzájárulás kifizetése érdekében, melynek összege 18 400 000 EUR-t tett ki, valamint a Fordítóközpont legnagyobb partnerügynöksége, a Belső Piaci Harmonizációs Hivatal 2009-es gazdasági eredménye visszatérítése céljából (6 121 255 EUR);

                              —

                              a költségvetés egyensúlyba hozása 8 000 000 EUR-val, miután az ügyfelek általi előrejelzések jelentős növekedést irányoztak elő;

                  2.

                  a Fordítóközpont éves tevékenységi jelentése alapján nyugtázza, hogy mivel 2010-ben összességében nőtt a lefordított oldalak száma, a Fordítóközpont bevétele 51 200 000 EUR-ra emelkedett, ami 2009-hez képest 13,71 %-os növekedést jelent; szintén e jelentés alapján nyugtázza, hogy a Fordítóközpont kiadásainak költségvetési végrehajtása az előirányzatok 86,79 %-ára nőtt (43 040 000 EUR), ami 2009-hez képest 18,27 %-os növekedést jelent;

                  3.

                  emlékeztet rá, hogy a Fordítóközpontot létrehozó 2965/94/EK rendelet 10. cikke értelmében a Fordítóközpont költségvetése bevételeinek és kiadásainak egyensúlyban kell lenniük; megállapítja, hogy a 2010-es pénzügyi évben a Fordítóközpont 2009-ben felhalmozott többlete 24 000 000 EUR-t tett ki; nyugtázza ugyanakkor, hogy főként az uniós nyugdíjrendszerbe való befizetések és az ügyfelek számára biztosított visszafizetések révén a Fordítóközpontnak sikerült 9 200 000 EUR-ra csökkentenie a többletet; a Fordítóközpont tájékoztatása alapján továbbá nyugtázza, hogy az Igazgatótanács 2011-ben úgy határozott, hogy ebből a 9 200 000 EUR-s összegből 4 300 000 EUR-t a különleges beruházásokra szolgáló tartalék létrehozására fordít, 4 900 000 EUR-t pedig az árstabilizációt szolgáló alapba helyez;

                  4.

                  örömmel látja, hogy lezárult a Fordítóközpont és a Bizottság között az uniós nyugdíjrendszerhez biztosított munkáltatói hozzájárulás tekintetében régóta fennálló vita;

                  5.

                  örömmel látja a Fordítóközpont igazgatótanácsa fent említett, 2011-ben elfogadott arra vonatkozó határozatát, hogy a 2012–2013 során megvalósításra kerülő e-CDT program beruházására képezzenek 4 300 000 EUR-s tartalékot, továbbá az árak stabilizálására 4 900 000 EUR-s tartalékot, annak érdekében, hogy az ügyfelektől érkező fordítási megrendelések várható csökkenéséből eredő esetleges bevételcsökkenést kompenzálják;

                  6.

                  örömmel látja, hogy a mentesítésért felelős hatóság erre irányuló kérését követően a Fordítóközpont 2010-es pénzügyi évre vonatkozó végleges beszámolóját közzétették a Fordítóközpont honlapján;

         Közbeszerzési eljárások

                  7.

                  felhívja a Fordítóközpontot, hogy biztosítsa a költségvetési rendelet 60. cikkének való megfelelést, és hozzon finanszírozási határozatokat az operatív kiadásokra vonatkozóan; különösen arra kéri a Fordítóközpontot, hogy szigorúbban ellenőrizze a közbeszerzés-tervezés folyamatát;

                  8.

                  nyugtázza a Fordítóközpont éves tevékenységi jelentésében foglalt arra vonatkozó megállapításokat, hogy a Fordítóközpont két új eljárást indított vasúti és tengerészeti témában végzendő fordításokra és lektorálásokra;

                  9.

                  nyugtázza továbbá, hogy 47 keretszerződést írtak alá;

         Humánerőforrás (HR)

                  10.

                  nyugtázza, hogy a személyzeti szabályzat 45. cikkét nem tartották be, mivel nyolc magasabb pontszámmal rendelkező személyt nem léptettek elő, míg ugyanabba a besorolási fokozatba tartozó más személyeket előléptettek, és így további diszkrecionális elemeket vettek figyelembe az előléptetésre vonatkozó végleges határozatok meghozatalakor; nyugtázza a Fordítóközpont nyilatkozatát, mely szerint a Belső Ellenőrzési Szolgálat (IAS) elismerte, hogy az Igazgatótanács által a tisztviselők és az ideiglenes alkalmazottak szakmai előmenetelével és előléptetésével kapcsolatosan elfogadott 2008. február 7-i határozat többféleképpen értelmezhető, és hogy az IAS személyzeti előléptetéssel foglalkozó értékelésének 2010. szeptemberi kiadását követően a Fordítóközpont az IAS által javasolthoz igazította az értelmezését, és felhagyott az előléptetés tekintetében a korábbiakban érvényesített további kritériumok alkalmazásával;

                  11.

                  a Fordítóközpont éves tevékenységi jelentése alapján továbbá nyugtázza, hogy a Fordítóközpont 2010-ben huszonkét kiválasztási eljárást folytatott le ideiglenes és szerződéses alkalmazottak felvétele érdekében, és két versenyt létesített álláshelyek betöltésére;

                  12.

                  nyugtázza, hogy a Fordítóközpont pályaorientációs szolgálatot hozott létre, amely célja lehetőségek meghatározása, illetve a mobilitás és pályaválasztási szolgáltatások biztosítása a személyzet számára;

         Teljesítmény

                  13.

                  örömmel látja, hogy a Fordítóközpont az uniós intézményeknek biztosított fordítások volumenét tekintve 2009-hez képest fokozta tevékenységeit és különösen üdvözli, hogy a lefordított dokumentumok száma 20,1 %-kal nőtt, miközben a Fordítóközpont költségvetése az előző évhez képest 11,98 %-kal csökkent;

                  14.

                  a Fordítóközpont éves tevékenységi jelentése alapján megállapítja, hogy 2010-ben hat új ügyféllel írtak alá megállapodást (Artemis, ENIAC, IMI és FHC közös vállalkozások, Európai Menekültügyi Támogató Hivatal, Energiaszabályozók Együttműködési Ügynöksége), és felvették a kapcsolatot az Európai Bankhatósággal, az Európai Értékpapírpiaci Hatósággal és az Európai Biztosítás- és Foglalkoztatóinyugdíj-hatósággal;

                  15.

                  a Fordítóközpont éves tevékenységi jelentése alapján nyugtázza, hogy a 2010-es pénzügyi év alatt az összes lefordított oldal mintegy 55 %-át szervezték ki; a jelentés alapján nyugtázza továbbá, hogy a Fordítóközpont 2010-ben a fordítási kérelmeket kezelő, valamint a külső fordításokat bonyolító részlegek összevonása révén lépéseket tett a fordítási munkafolyamatának konszolidálására; nyugtázza, hogy külső tanulmány készült a bent tartott és a kiküldött munkák arányának jóváhagyásáról, és hogy a Fordítóközpont által alkalmazott számítási modellt jóváhagyták;

                  16.

                  üdvözli a Fordítóközpont fordítások minőségének javítására tett erőfeszítéseit; hangsúlyozza, hogy 2010 végéig 17 terminológiai projektet hajtottak végre, melynek következtében javult a terminológiai adatbázis; támogatja, hogy a Fordítóközpont képzéseket szervez fordítói számára, ami elősegíti a fordítók produktivitásának javítását;

                  17.

                  felhívja a Fordítóközpontot, hogy elemezze a jelenlegi adatáramlást és a költségvetés-tervezéshez használt eszközöket, és alakítson ki ellenőrzéseket; e tekintetben megállapítja, hogy a Fordítóközpont költségvetés-tervezése Excel-alapú eszközökre és manuális vagy rendszeralapú adatellenőrzésekre épül, melyek számítási hibákhoz és rossz költségtervezéshez vezethetnek, és végeredményben negatív hatással lehetnek a Fordítóközpont árazására;

                  18.

                  ösztönzi a Fordítóközpontot, hogy alkalmazzon minimumkövetelményeket az előrejelzésekben foglalt információkra, és javítsa az előrejelzések tekintetében bizonyos ügyfelekkel végzett együttműködést és információcserét, annak érdekében, hogy elkerülhető legyen a költségek és az árak túlértékelése;

         Belső ellenőrzés

                  19.

                  megállapítja, hogy 2010. december 31-én az IAS tizenkét „nagyon jelentős” ajánlása még mindig lezáratlan volt; aggódik amiatt, hogy ezek közül hét ajánlás végrehajtása késedelmet szenved; nyugtázza, hogy e késések a következő fontos kérdéseket érintik:

                              —

                              az ügyfelek általi előrejelzések minősége,

                              —

                              a 2008-as pénzügyi év közzététele,

                              —

                              a belsőkontroll-rendszer értékelése,

                        ezért felhívja a Fordítóközpontot, hogy adjon magyarázatot a késedelmekre a mentesítésért felelő hatóság számára, és orvosolja a problémát;

                  20.

                  rámutat, hogy az IAS tizenkét „nagyon jelentős” ajánlása közül a Fordítóközpont elutasította a pénzügyi jelentéstételre vonatkozó ajánlást; felszólítja a Fordítóközpontot, hogy tájékoztassa a mentesítésért felelős hatóságot e döntés okairól;

                  21.

                  nyugtázza, hogy az IAS ellenőrizte a költségek költségvetésbe állítását, nyomon követő ellenőrzéseket zárt le a humánerőforrás-menedzsment és a belső ellenőrzési szabványok végrehajtása tekintetében, és elvégzett egy informatikai kockázatértékelést;

                  22.

                  a Fordítóközpont éves tevékenységi jelentése alapján megállapítja, hogy az IAS-ellenőrzés nyomon követéséről szóló végleges jelentése szerint 41 ajánlást tettek, 29 ajánlás végrehajtása még folyamatban van, 10 ajánlást végrehajtottak, 2 ajánlást pedig csak részben vagy egyáltalán nem fogadtak el;

                  23.

                  nyugtázza, hogy a belső ellenőrzési részleg hivatalos tanácsadási tevékenységet végzett az alábbi területeken:

                              —

                              tanácsadás a szervezeti felépítés optimalizálása és a kapcsolódó költségcsökkentés tekintetében,

                              —

                              az informatikai kockázatértékelés koordinációja,

                              —

                              a Fordítóközpont éves kockázatkezelési eljárásának elősegítése és tanácsokkal való támogatása,

                              —

                              a minőségügyi ellenőrzési tevékenység támogatása és útmutatásokkal való segítése;

                  24.

                  felhívja a figyelmet a mentesítésről szóló korábbi jelentéseiben tett, jelen állásfoglaláshoz mellékelt ajánlásaira;

                  25.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló 2012. május 10-i állásfoglalására (6).

         (1)  HL C 366., 2011.12.15., 117. o.

         (2)  HL L 248., 2002.9.16., 1. o.

         (3)  HL L 314., 1994.12.7., 1. o.

         (4)  HL L 357., 2002.12.31., 72. o.

         (5)  HL L 250., 2011.9.27., 125. o.

         (6)  Elfogadott szövegek, P7_TA(2012)0164 (lásd e Hivatalos Lap 388. oldalát).

      MELLÉKLET

         AZ EURÓPAI PARLAMENT UTÓBBI ÉVEKBEN TETT AJÁNLÁSAI

                  Az Európai Unió Szerveinek Fordítóközpontja

                  2006

                  2007

                  2008

                  2009

                  Teljesítmény

                  Tárgytalan

                              —

                              Gyakran nem mérhető célkitűzések és teljesítménymutatók

                              —

                              Megállapítja, hogy 2007-ben a Fordítóközpont 9 300 000 EUR-t térített vissza az ügyfeleinek

                              —

                              Előrelépések az informatika terén (FLOSYSWEB)

                              —

                              Megállapítja, hogy 2008-ben a Fordítóközpont 11 450 000 EUR-t térített vissza az ügyfeleinek

                  Felhívja a Fordítóközpontot, hogy fejlessze a teljesítményértékelését a stratégiai intézkedései és a munkaprogramjában előre jelzett intézkedések közötti kapcsolatok javítása, valamint a teljesítmény-ellenőrzés mutatóinak a SMART (konkrét, mérhető, teljesíthető, releváns és időhöz kötött) kritériumokkal való összehangolás céljából történő felülvizsgálása által

                  Költségvetési és pénzügyi irányítás

                  Tárgytalan

                  A tervezés során világos és egyértelmű kapcsolatot kell kialakítani a kitűzött célok és az azok megvalósításához szükséges költségvetési erőforrások felhasználása között

                  Kéri, hogy a Fordítóközpont hatékonyabban lépjen fel a költségvetési többlet állandó növekedése ellen → 2008: 26 700 000 EUR; 2006: 10 500 000 EUR

                              —

                              Felhívja a Bizottságot a Fordítóközpont készpénzállománya volumenének vizsgálatára (48 405 006 EUR)

                              —

                              Felszólítja a Fordítóközpontot, hogy a szolgáltatásokat a jövőben a költségeket fedező térítés ellenében kínálja ügyfeleinek

                              —

                              Felhívja a Fordítóközpontot, hogy módszeresen alkalmazza pénzügyi szabályzatának 8.2. cikkét, amely előírja, hogy „a folyó pénzügyi évben vállalt jogi kötelezettségek teljes költségére kötelezettségvállalási előirányzatokat kell beállítani”

                              —

                              Kéri, hogy a Fordítóközpont hatékonyabban lépjen fel a költségvetési többlet állandó növekedése ellen; a többlet főleg abból adódik, hogy az ügyfelektől a fordítási kérelmekre vonatkozóan kapott előrejelzések pontatlanok

                  Humánerőforrás

                              —

                              A munkaerő-felvételi eljárások során tapasztalt hiányosságok: nincs írásbeli bizonyíték a jelöltek dossziéjának értékelésekor alkalmazott szabályokról A Fordítóközpont és a Bizottság között a személyzettel kapcsolatos munkaadói hozzájárulások tekintetében fennálló vita lezárult

                              —

                              A Fordítóközpont és a Bizottság között a személyzettel kapcsolatos munkaadói hozzájárulások tekintetében fennálló vita lezárult

                  Tárgytalan

                              —

                              A Fordítóközpontnak reálisabban és hatékonyabban kell a munkaerő-felvételi eljárását megterveznie a határidők betartása, valamint a személyzete bővüléséhez kapcsolódó valamennyi követelmény előirányozása érdekében (a mennyiség és a minőség tekintetében egyaránt)

                              —

                              A Fordítóközpont és a Bizottság között a személyzettel kapcsolatos munkaadói hozzájárulások tekintetében fennálló vita lezárult

                              —

                              Felszólítja a Fordítóközpontot, hogy foglalja bele az érzékeny feladatkörökre vonatkozó információkat a munkaköri leírásokba, és biztosítsa az összes bevezetett kockázatcsökkentő kontroll megjelölését

                              —

                              Ösztönzi a Fordítóközpontot, hogy frissítse a képzésekre vonatkozó végrehajtási szabályokat, és határozzon meg új ütemezést erre vonatkozóan

                  Belső ellenőrzés

                  Tárgytalan

                  Tárgytalan

                  Tárgytalan

                  Felszólítja a Fordítóközpontot, hogy alkosson olyan átfogó írásbeli eljárásrendet, amely meghatározza a megrendelőknek leszállított fordítások fizetési meghagyásainak létrehozására, érvényesítésére és könyvelésére vonatkozó szerepköröket, az ütemezést, illetve a munkafolyamatokat


title: 2011/767/EU: A Tanács határozata ( 2011. október 27. ) az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan, levélváltás formájában létrejött megállapodás megkötéséről#Megállapodás levélváltás formájában az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan

text:
               30.11.2011

               HU

               Az Európai Unió Hivatalos Lapja

               L 317/2

         A TANÁCS HATÁROZATA
   (2011. október 27.)
   az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan, levélváltás formájában létrejött megállapodás megkötéséről
   (2011/767/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikke (6) bekezdése a) pontjának v. alpontjára,
   tekintettel az Európai Bizottság javaslatára,
   tekintettel az Európai Parlament egyetértésére,
   mivel:

               (1)

               2007. január 29-én a Tanács felhatalmazta a Bizottságot arra, hogy a Bolgár Köztársaságnak és Romániának az Európai Unióhoz való csatlakozása során az 1994. évi Általános Vám- és Kereskedelmi Egyezmény (GATT) XXIV. cikkének 6. pontja értelmében tárgyalásokat kezdjen a Kereskedelmi Világszervezet egyes más tagjaival.

               (2)

               A Bizottság a tárgyalásokat a Tanács által elfogadott tárgyalási irányelveket követve folytatta le.

               (3)

               E tárgyalások lezárultak, és az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan, levélváltás formájában létrejött megállapodást („a megállapodás”) 2010. szeptember 7-én parafálták.

               (4)

               A megállapodást az Unió nevében a 2011/255/EU tanácsi határozatnak (1) megfelelően 2011. április 28-án aláírták, a megállapodásnak egy későbbi időpontban való megkötésére figyelemmel.

               (5)

               A megállapodást jóvá kell hagyni,

         ELFOGADTA EZT A HATÁROZATOT:
   1. cikk
   A Tanács az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan, levélváltás formájában létrejött megállapodást („a megállapodás”) az Unió nevében jóváhagyja.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap a megállapodásban meghatározott értesítés megtételére jogosult személy(ek) kijelölésére (2).
   3. cikk
   Ez a határozat elfogadása napján lép hatályba.

      Kelt Luxembourgban, 2011. október 27-én.

            a Tanács részéről

            az elnök

         J. MILLER

      (1)  HL L 110., 2011.4.29., 12. o.

      (2)  A megállapodás hatálybalépése időpontjának az Európai Unió Hivatalos Lapjában való közzétételéről a Tanács Főtitkársága gondoskodik.

      MEGÁLLAPODÁS
      levélváltás formájában az Európai Unió és Új-Zéland között, az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján, a Bolgár Köztársaság és Románia engedményes listáin szereplő engedményeknek ezen országok Európai Unióhoz való csatlakozása során történő módosítására vonatkozóan
      Tisztelt Uram!
      Engedje meg, hogy az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján folytatott tárgyalásokat követően, amelyek a Bolgár Köztársaság és Románia engedményes listáinak ezen országok Európai Unióhoz való csatlakozása során történő módosítását érintették, az alábbi javaslatot tegyem:

                  1.

                  Az Európai Unió az EU-27 vámterületére vonatkozó engedményes listájába beépíti az EU-25-re vonatkozó engedményes listán szereplő engedményeket az alábbi módosításokkal:

                              Az EU „juh- vagy kecskehús frissen, hűtve vagy fagyasztva” vámkontingensén belül Új-Zélandnak megítélt vámkontingens 400 tonnával (hasított test súlya) bővül a jelenlegi 0 %-os vámtarifa megtartása mellett.

                              Az EU „juh- vagy kecskehús frissen, hűtve vagy fagyasztva” vámkontingensén belül 200 tonna (hasított test súlya) erga omnes vámkontingenst hoznak létre a jelenlegi 0 %-os vámtarifa megtartása mellett.

                              Az EU 10 %-os vámtarifájú „élő juh, kivéve a fajtatiszta tenyészállatokat” vámkontingense kiigazításra kerül: megszűnik a Románia tekintetében biztosított 1 010 tonnás és a Bulgária tekintetében biztosított 4 255 tonnás vámkontingens.

                              Az EU 0 %-os vámtarifájú „juh- vagy kecskehús frissen, hűtve vagy fagyasztva” vámkontingense kiigazításra kerül: megszűnik a Románia tekintetében biztosított 75 tonnás és a Bulgária tekintetében biztosított 1 250 tonnás vámkontingens.

                              Az EU WTO-listáján az 1 300 tonnás „kiváló minőségű marhahús” EU-vámkontingens meghatározása az alábbiakra módosul: „Szarvasmarhafélék kiváló minőségű húsa frissen, hűtve vagy fagyasztva. Szállító ország: Új-Zéland. A kontingens igénybevételére való jogosultság a vonatkozó uniós rendelkezésekben meghatározott feltételektől függ.”

                  2.

                  Az Európai Unió a kiváló minőségű marhahúsnak az ezen kontingens alkalmazására vonatkozó uniós rendeletekben szereplő meghatározását az alábbiakkal helyettesíti: „Kizárólag legeltetés útján táplált tinókból vagy üszőkből származó, válogatott marhahúsdarabok, amelyek hasított testének tisztítást követő tömege legfeljebb 370 kilogramm. A hasított testek az A, L, P, T vagy F jelzésű osztályba tartoznak, és az őket fedő zsírréteget P vastagságra vagy annál vékonyabbra kell vágni; a hasított testek a New Zealand Meat Board által a szarvasmarhák hasított testére vonatkozóan meghatározott hivatalos besorolás alapján 1-es vagy 2-es izmoltsági osztályba sorolandók.”

                  3.

                  Új-Zéland elfogadja az Európai Uniónak a vámkontingensek kiegyenlítésére vonatkozó megközelítését, amelynek célja az EU-25, valamint – az Európai Unió nemrégiben lezajlott bővítését követően – a Bolgár Köztársaság és Románia GATT-kötelezettségeinek módosítása.

                  4.

                  A fent említett témákkal kapcsolatban bármelyik fél kérésére bármikor konzultációkra kerülhet sor.

            Várom szíves megerősítését kormányának egyetértéséről e levél tartalmára vonatkozóan. Kormánya egyetértése esetén e levél és az Ön válaszként küldött megerősítése együttesen képezi az Európai Unió és az Új-Zéland között levélváltás formájában létrejött megállapodást (a továbbiakban: megállapodás).
      Az Európai Unió és Új-Zéland értesítik egymást a megállapodás hatálybalépéséhez szükséges belső eljárásaik lezárásáról. E megállapodás a legutolsó értesítés kézhezvételének időpontjától számított 14. napon lép hatályba.
      Kérem, fogadja megkülönböztetett nagyrabecsülésem kifejezését.

            Az Európai Unió részéről

      Tisztelt Uram!
      Megtiszteltetés számomra, hogy igazolhatom a mai napon kelt levelének kézhezvételét, amely a következőképpen szól:
      „Engedje meg, hogy az 1994. évi Általános Vám- és Kereskedelmi Egyezmény (GATT) XXIV. cikkének 6. pontja, valamint XXVIII. cikke alapján folytatott tárgyalásokat követően, amelyek a Bolgár Köztársaság és Románia engedményes listáinak ezen országok Európai Unióhoz való csatlakozása során történő módosítását érintették, az alábbi javaslatot tegyem:

                  1.

                  Az Európai Unió az EU-27 vámterületére vonatkozó engedményes listájába beépíti az EU-25-re vonatkozó engedményes listán szereplő engedményeket az alábbi módosításokkal:

                              Az EU »juh- vagy kecskehús frissen, hűtve vagy fagyasztva« vámkontingensén belül Új-Zélandnak megítélt vámkontingens 400 tonnával (hasított test súlya) bővül a jelenlegi 0 %-os vámtarifa megtartása mellett.

                              Az EU »juh- vagy kecskehús frissen, hűtve vagy fagyasztva« vámkontingensén belül 200 tonna (hasított test súlya) erga omnes vámkontingenst hoznak létre a jelenlegi 0 %-os vámtarifa megtartása mellett.

                              Az EU 10 %-os vámtarifájú »élő juh, kivéve a fajtatiszta tenyészállatokat« vámkontingense kiigazításra kerül: megszűnik a Románia tekintetében biztosított 1 010 tonnás és a Bulgária tekintetében biztosított 4 255 tonnás vámkontingens.

                              Az EU 0 %-os vámtarifájú »juh- vagy kecskehús frissen, hűtve vagy fagyasztva« vámkontingens kiigazításra kerül: megszűnik a Románia tekintetében biztosított 75 tonnás és a Bulgária tekintetében biztosított 1 250 tonnás vámkontingens.

                              Az EU WTO-listáján az 1 300 tonnás »kiváló minőségű marhahús« EU-vámkontingens meghatározása az alábbiakra módosul: »Szarvasmarhafélék kiváló minőségű húsa frissen, hűtve vagy fagyasztva. Szállító ország: Új-Zéland. A kontingens igénybevételére való jogosultság a vonatkozó uniós rendelkezésekben meghatározott feltételektől függ.«

                  2.

                  Az Európai Unió a kiváló minőségű marhahúsnak az ezen kontingens alkalmazására vonatkozó uniós rendeletekben szereplő meghatározását az alábbiakkal helyettesíti: »Kizárólag legeltetés útján táplált tinókból vagy üszőkből származó, válogatott marhahúsdarabok, amelyek hasított testének tisztítást követő tömege legfeljebb 370 kilogramm. A hasított testek az A, L, P, T vagy F jelzésű osztályba tartoznak, és az őket fedő zsírréteget P vastagságra vagy annál vékonyabbra kell vágni; a hasított testek a New Zealand Meat Board által a szarvasmarhák hasított testére vonatkozóan meghatározott hivatalos besorolás alapján 1-es vagy 2-es izmoltsági osztályba sorolandók.«

                  3.

                  Új-Zéland elfogadja az Európai Uniónak a vámkontingensek kiegyenlítésére vonatkozó megközelítését, amelynek célja az EU-25, valamint – az Európai Unió nemrégiben lezajlott bővítését követően – a Bolgár Köztársaság és Románia GATT-kötelezettségeinek módosítása.

                  4.

                  A fent említett témákkal kapcsolatban bármelyik fél kérésére bármikor konzultációkra kerülhet sor.

            Várom szíves megerősítését kormányának egyetértéséről e levél tartalmára vonatkozóan. Kormánya egyetértése esetén e levél és az Ön válaszként küldött megerősítése együttesen képezi az Európai Unió és az Új-Zéland között levélváltás formájában létrejött megállapodást (a továbbiakban: megállapodás).
      Az Európai Unió és Új-Zéland értesítik egymást a megállapodás hatálybalépéséhez szükséges belső eljárásaik lezárásáról. E megállapodás a legutolsó értesítés kézhezvételének időpontjától számított 14. napon lép hatályba.”
      Örömömre szolgál, hogy kifejezhetem kormányom egyetértését a fenti levéllel.
      Kérem Uram, fogadja kitüntetett nagyrabecsülésem kifejezését.

            Új-Zéland kormánya részéről


title: 2013/562/EU: Az Európai Parlament határozata ( 2013. április 17. ) az Európai Rendőrakadémia 2011-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2013. április 17. ) az Európai Rendőrakadémia 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               16.11.2013

               HU

               Az Európai Unió Hivatalos Lapja

               L 308/180

         AZ EURÓPAI PARLAMENT HATÁROZATA
   (2013. április 17.)
   az Európai Rendőrakadémia 2011-es pénzügyi évre szóló költségvetésének végrehajtására vonatkozó mentesítésről
   (2013/562/EU)
   AZ EURÓPAI PARLAMENT,

               —

               tekintettel az Európai Rendőrakadémia 2011-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Rendőrakadémia 2011-es pénzügyi évre vonatkozó éves beszámolójáról szóló jelentésére, az akadémia válaszaival együtt (1),

               —

               tekintettel a Tanács 2013. február 12-i ajánlására (05753/2013 – C7-0041/2013),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Európai Rendőrakadémia (CEPOL) létrehozásáról és a 2000/820/IB határozat hatályon kívül helyezéséről szóló, 2005. szeptember 20-i 2005/681/IB tanácsi határozatra (4) különösen annak 16. cikkére,

               —

               tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel a 2011. június 30-i C(2011)4680 bizottsági határozatra, melyben a Bizottság elfogadja az Európai Rendőrakadémiának a 2343/2002/EK, Euratom rendelettől való eltérésre vonatkozó kérelmét,

               —

               tekintettel az Európai Rendőrakadémia 2010. július 12-i jelentésére a magánkiadások visszatérítéséről (10/0257/KA),

               —

               tekintettel az Európai Rendőrakadémia által megrendelt külső ellenőrzésre a magánkiadások visszatérítése vonatkozásában (szerződésszám: CEPOL/2010/001),

               —

               tekintettel az Európai Rendőrakadémia ötéves külső értékeléséről szóló végleges jelentésre (szerződésszám: CEPOL/CT/2010/002),

               —

               tekintettel az Igazságügyek, Szabadság és Biztonság Főigazgatóság 2009. évi tevékenységéről szóló jelentésre,

               —

               tekintettel az Európai Rendőrakadémia 2010–2014-es többéves cselekvési tervének végrehajtásáról szóló, negyedik előrehaladási jelentésére,

               —

               tekintettel a Számvevőszék jelentésére az Európai Rendőrakadémia 2010–2014-es többéves cselekvési tervének végrehajtásáról,

               —

               tekintettel a Belső Ellenőrzési Szolgálat (IAS) 2011. július 4-i feljegyzésére (Ares (2011) 722479) az Európai Rendőrakadémia 2010–2014-es többéves cselekvési tervének végrehajtásáról szóló, harmadik előrehaladási jelentésről,

               —

               tekintettel az Európai Rendőrakadémia jelentésére és mellékleteire az Európai Parlament „2009. évi mentesítés: Európai Rendőrakadémia” című állásfoglalásának végrehajtásáról,

               —

               tekintettel az Európai Rendőrakadémia jelentésére és mellékleteire közbeszerzési kézikönyvének alkalmazásáról a 2010. július 1. és 2011. július 1. közötti időszakban,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére, valamint a Állampolgári Jogi, Bel- és Igazságügyi Bizottság véleményére (A7-0064/2013),

               1.

               mentesítést ad az Európai Rendőrakadémia igazgatója számára az akadémia 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást az Európai Rendőrakadémia igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 388., 2012.12.15., 23. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 256., 2005.10.1., 63. o.

      (5)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2013. április 17.)
      az Európai Rendőrakadémia 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Rendőrakadémia 2011-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Rendőrakadémia 2011-es pénzügyi évre vonatkozó éves beszámolójáról szóló jelentésére, az akadémia válaszaival együtt (1),

                  —

                  tekintettel a Tanács 2013. február 12-i ajánlására (05753/2013 – C7-0041/2013),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

                  —

                  tekintettel az Európai Rendőrakadémia (CEPOL) létrehozásáról és a 2000/820/IB határozat hatályon kívül helyezéséről szóló, 2005. szeptember 20-i 2005/681/IB tanácsi határozatra (4) különösen annak 16. cikkére,

                  —

                  tekintettel az 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

                  —

                  tekintettel a 2011. június 30-i C(2011)4680 bizottsági határozatra, melyben a Bizottság elfogadja az Európai Rendőrakadémiának a 2343/2002/EK, Euratom rendelettől való eltérésre vonatkozó kérelmét,

                  —

                  tekintettel az Európai Rendőrakadémia 2010. július 12-i jelentésére a magánkiadások visszatérítéséről (10/0257/KA),

                  —

                  tekintettel az Európai Rendőrakadémia által megrendelt külső ellenőrzésre a magánkiadások visszatérítése vonatkozásában (szerződésszám: CEPOL/2010/001),

                  —

                  tekintettel az Európai Rendőrakadémia ötéves külső értékeléséről szóló végleges jelentésre (szerződésszám: CEPOL/CT/2010/002),

                  —

                  tekintettel az Igazságügyek, Szabadság és Biztonság Főigazgatóság 2009. évi tevékenységéről szóló jelentésre,

                  —

                  tekintettel az Európai Rendőrakadémia 2010–2014-es többéves cselekvési tervének végrehajtásáról szóló, negyedik előrehaladási jelentésére,

                  —

                  tekintettel a Számvevőszék jelentésére az Európai Rendőrakadémia 2010–2014-es többéves cselekvési tervének végrehajtásáról,

                  —

                  tekintettel a Belső Ellenőrzési Szolgálat (IAS) 2011. július 4-i feljegyzésére (Ares (2011) 722479) az Európai Rendőrakadémia 2010–2014-es többéves cselekvési tervének végrehajtásáról szóló, harmadik előrehaladási jelentésről,

                  —

                  tekintettel az Európai Rendőrakadémia jelentésére és mellékleteire az Európai Parlament „2009. évi mentesítés: Európai Rendőrakadémia” című állásfoglalásának végrehajtásáról,

                  —

                  tekintettel az Európai Rendőrakadémia jelentésére és mellékleteire közbeszerzési kézikönyvének alkalmazásáról a 2010. július 1. és 2011. július 1. közötti időszakban,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére, valamint a Állampolgári Jogi, Bel- és Igazságügyi Bizottság véleményére (A7-0064/2013),

                  A.

                  mivel a bramshilli székhelyű Európai Rendőrakadémiát (a továbbiakban: az akadémia) a 2000/820/IB tanácsi határozat hozta létre, amelyet 2005-ben hatályon kívül helyezett és felváltott a 2005/681/IB tanácsi határozat;

                  B.

                  mivel az akadémiát 2001-ben hozták létre, és 2006. január 1-jén kezdődő hatállyal a költségvetési rendelet 185. cikke értelmében közösségi szervvé alakították, amelyre az ügynökségekre vonatkozó költségvetési keretrendelet alkalmazandó;

                  C.

                  mivel a Számvevőszék az akadémia 2006., 2007., és 2008. pénzügyi évről szóló éves beszámolóiról szóló jelentéseiben fenntartásokat fogalmazott meg a beszámoló alapjául szolgáló tranzakciók jogszerűsége és szabályszerűsége kapcsán, mivel a közbeszerzési eljárások nem feleltek meg a költségvetési rendelet rendelkezéseinek;

                  D.

                  mivel az akadémia 2008-as pénzügyi évre vonatkozó éves beszámolójáról szóló jelentésében a Számvevőszék hangsúlyozta a beszámoló megbízhatóságával kapcsolatos véleményét, anélkül, hogy fenntartásokat fogalmazott volna meg, míg az elszámolások alapjául szolgáló ügyletek jogszerűségét és szabályszerűségét illetően véleményében fenntartásokat fogalmazott meg;

                  E.

                  mivel 2010. október 7-i határozatában a Parlament elutasította az Európai Rendőrakadémia igazgatója mentesítését az akadémia 2008-as pénzügyi évre szóló költségvetésének végrehajtására vonatkozóan (6);

                  F.

                  mivel 2011. május 10-i határozatában (7) a Parlament úgy határozott, hogy elhalasztja a döntést a mentesítés megadásáról az akadémia igazgatója számára a 2009-es pénzügyi év költségvetésének végrehajtására vonatkozóan, majd 2011. október 25-i határozatában megadta azt (8);

                  G.

                  mivel a Számvevőszék az akadémia 2010-es pénzügyi évről szóló éves beszámolóiról szóló jelentésében – első alkalommal azóta, hogy az akadémia ügynökség lett – megállapította, hogy kellő mértékben megbizonyosodott a 2008-as pénzügyi évre vonatkozó éves beszámoló megbízhatóságáról, valamint arról, hogy az annak alapjául szolgáló ügyletek jogszerűek és szabályszerűek;

                  H.

                  mivel a Számvevőszék megállapította, hogy kellő mértékben megbizonyosodott arról, hogy a 2011-es pénzügyi évre vonatkozó éves beszámoló megbízható, és hogy az annak alapjául szolgáló ügyletek jogszerűek és szabályszerűek;

                  I.

                  mivel 2012. május 10-én a Parlament megadta a mentesítést az akadémia igazgatójának az akadémia 2010-es pénzügyi évre szóló költségvetésének végrehajtására vonatkozóan (9), és a mentesítési határozatot kísérő állásfoglalásában a Parlament többek között:

                              —

                              arra biztatta az akadémiát, hogy végleges éves beszámolóiban tegyen egyértelmű különbséget az akadémia költségvetéséhez nyújtott uniós támogatás különféle elemei között,

                              —

                              felhívta az akadémiát, hogy tegyen intézkedéseket az egyedi költségvetések elkészítése során felmerülő hiányosságok megismétlődésének elkerülése érdekében,

                              —

                              emlékeztetett rá, hogy az eredményes pénzgazdálkodást hátráltató egyik legfőbb tényező a benyújtási határidők be nem tartása, és felkérte az akadémiát, hogy folyamatosan tájékoztassa a mentesítésért felelős hatóságot a 34/2010/IT határozat végrehajtásának állásáról,

                              —

                              felhívta az akadémiát, hogy tájékoztassa a mentesítésért felelős hatóságot a Belső Ellenőrzési Szolgálat (IAS) kiküldetési költségek belső rögzítésének teljességére vonatkozó „rendkívül fontos” ajánlásának tényleges végrehajtásáról,

                              —

                              kérte az akadémiát, hogy szolgáltasson aktuális információkat a Parlament számára a Bizottság 16 új belső ellenőrzési standardjának végrehajtási szintjéről, amelyeket az akadémia igazgatótanácsa fogadott el a korábbi belső ellenőrzési standardok helyett;

                  J.

                  mivel a Bizottság 2011. június 30-i C(2011)4680 határozatában engedélyezte az akadémia számára a 2343/2002/EK, Euratom rendelet 74b. cikkétől való eltérést;

                  K.

                  mivel az akadémia 2011. évi költségvetése 8 341 000 EUR-t tett ki, szemben a 2010. évi 7 800 000 EUR-val, ami 6,93 %-os növekedést jelent;

                  L.

                  mivel az Unió hozzájárulása az akadémia költségvetéséhez 2011-ben 8 341 000 EUR-t tett ki;

                  M.

                  mivel az akadémia 2011. évi eredménykimutatásának mérlege pozitív, és összesen 1 358 764,32 EUR-ra rúg;

                  1.

                  úgy véli, hogy folytatni kell az akadémia és az Európai Rendőrségi Hivatal közötti közös elemek feltárását, figyelembe véve az akadémia által 2011-ben megjelentetett tanulmány eredményeit (CEPOL/CT/2010/002 szerződés); megjegyzi, hogy 2014 márciusában a Rendőrakadémia el fog költözni jelenlegi, bramshilli (Egyesült Királyság) székhelyéről; kéri, hogy a Bizottság tegyen javaslatot az akadémia Hágába (Hollandia) költöztetésére vonatkozóan, ahol az Európai Rendőrségi Hivatal is található, annak érdekében, hogy a két ügynökség meg tudja osztani a létesítményeket és a szolgáltatásokat, valamint ki tudja használni a szinergiákat, az ügynökségek alapvető feladatainak és autonómiájának veszélybe sodrása nélkül, és mutassa be javaslatait a Parlamentnek és a Tanácsnak; hangsúlyozza, hogy az akadémia költözésével kapcsolatos gyors döntés csökkentené a személyzetre és a felvételi eljárásokra esetlegesen káros hatást gyakorló bizonytalanságot;

         Költségvetési és pénzgazdálkodás

                  2.

                  nyugtázza, hogy az akadémia a 2011-es teljes költségvetését (8 341 000 EUR) a Belügyi Főigazgatóságtól kapta;

                  3.

                  az akadémia végleges pénzügyi kimutatása alapján nyugtázza, hogy 2011-ben pénzgazdálkodási hibák történtek, például kifizetéseket a fejezeteken vagy címeken belül helytelen költségvetési sorokra könyveltek el; felhívja az akadémiát, hogy erről a problémakörről nyújtson pontosabb tájékoztatást a mentesítésért felelős hatóság részére, ideértve a szóban forgó összegeket és költségvetési sorokat, valamint a helyzet orvoslása érdekében tett intézkedéseket;

         Átvitt előirányzatok

                  4.

                  az akadémia 2011. évi éves tevékenységi jelentése alapján tudomásul veszi, hogy az I. cím („Személyzeti kiadások”) tekintetében a kötelezettségvállalási előirányzatok majdnem 100 %-át lekötötték, a kifizetési előirányzatoknak pedig 93,98 %-át használták fel;

                  5.

                  az éves tevékenységi jelentés alapján megállapítja, hogy a II. cím („Igazgatási kiadások”) tekintetében a kötelezettségvállalási előirányzatok 99,93 %-át lekötötték, a kifizetési előirányzatoknak pedig 88,86 %-át használták fel;

                  6.

                  az éves tevékenységi jelentés alapján megállapítja, hogy a III. cím („Operatív kiadások”) tekintetében a 4 063 000 EUR-s teljes költségvetésből az előirányzatok 93,31 %-át kötötték le (szemben a 2010-es 99,56 %-kal), a kifizetési előirányzatoknak pedig 55,98 %-át használták fel (szemben a 2010-es 45,20 %-kal);

                  7.

                  a számvevőszéki jelentés alapján megállapítja, hogy 1 772 523 EUR (22 %) előirányzatot vittek át 2012-re, ebből 208 813 EUR az I. címhez, 47 275 EUR a II. címhez, 1 516 435 EUR pedig a III. címhez kapcsolódik; felhívja az akadémiát, hogy tájékoztassa a mentesítésért felelős hatóságot az e hiányosság orvoslása érdekében tett intézkedésekről, mivel az átvitt előirányzatok nagy aránya a költségvetési tervezés és végrehajtás terén meglévő hiányosságokról árulkodik, és ellentmond az évenkéntiség költségvetési elvének;

                  8.

                  a számvevőszéki jelentés alapján megállapítja, hogy a 2010-ből átvitt, összesen 2,5 millió EUR előirányzat 27,5 %-át (0,7 millió EUR) törölték 2011-ben; felhívja az akadémiát, hogy tájékoztassa a mentesítésért felelős hatóságot az e hiányosság orvoslása érdekében tett intézkedésekről, mivel a törlések nagy aránya a költségvetési tervezés és végrehajtás terén meglévő hiányosságokról árulkodik, és ellentmond az évenkéntiség költségvetési elvének;

                  9.

                  az éves tevékenységi jelentés alapján megállapítja, hogy a kötelezettségvállalási előirányzatok 96,74 %-át lekötötték; megállapítja továbbá, hogy a kifizetési előirányzatok 75,21 %-át (6 273 389 EUR) elköltötték;

         Átcsoportosítások

                  10.

                  a számvevőszéki jelentés alapján megállapítja, hogy az akadémia 2011-ben 38 költségvetési átcsoportosítást hajtott végre, összesen 1,8 millió EUR értékben; véleménye szerint a költségvetés-tervezési és -végrehajtási eljárásokat továbbra is erősíteni kell, és felhívja az akadémiát, hogy tájékoztassa a mentesítésért felelős hatóságot az e hiányosság orvoslása érdekében tett intézkedésekről, mivel ez a költségvetési tervezés és végrehajtás terén meglévő hiányosságokról árulkodik, és ellentmond az egyediség elvének;

         Közbeszerzési eljárások

                  11.

                  az éves tevékenységi jelentés alapján megállapítja, hogy 2011-ben folytatódtak az akadémia közbeszerzéseinek javítására tett erőfeszítések, és hogy 2011-ben összesen 40 közbeszerzési eljárást zártak le, egy pedig 2011. december 31-én még folyamatban volt;

         Belső ellenőrzés

                  12.

                  az éves tevékenységi jelentés alapján megállapítja (10), hogy az akadémia lépéseket tett belső ellenőrzése egyszerűsítése érdekében, és elfogadott 16 belső ellenőrzési előírást, valamint 2011 augusztusában belső ellenőrt vett fel; üdvözli a 16 belső ellenőrzési előírás végrehajtási foka tekintetében végzett megfelelési felülvizsgálatot, melyet 2011 utolsó negyedévében hajtottak végre, és amely megmutatta, hogy az akadémia összességében betartja a belső ellenőrzési előírásokban lefektetett követelményeket;

                  13.

                  az éves tevékenységi jelentés alapján megállapítja, hogy a belső ellenőrzési testület 2011-ben megkezdte munkáját; üdvözli az akadémián 2011-ben végrehajtott három fő ellenőrzést: a Számvevőszék által végrehajtott két külső ellenőrzést és a Bizottság Belső Ellenőrzési Szolgálata által végrehajtott belső ellenőrzést;

         Munkaerő-felvételi eljárások

                  14.

                  a számvevőszéki jelentés alapján nyugtázza, hogy javítani kell az akadémia munkaerő-felvételi eljárásainak átláthatóságán; sürgeti az akadémiát, hogy tájékoztassa a mentesítésért felelős hatóságot az e hiányosság kezelésére tett lépéseiről; az akadémia tájékoztatása alapján megállapítja, hogy a dokumentálás átláthatóságának és egyértelműségének javítása érdekében 2012 júniusában felülvizsgálták a felvételi eljárások egyes szakaszaiban a dokumentálás vonatkozásában alkalmazott előírásokat és a formanyomtatványokat; úgy véli, hogy a személyzeti szabályzat bizonyos előírásai komoly adminisztratív terhet jelenthetnek; ezért bátorítja a Bizottságot, hogy az ügynökségek tekintetében tegyen lehetővé bizonyos fokú egyszerűsítést a személyzeti szabályzat 110. cikkére vonatkozóan;

                  15.

                  megállapítja, hogy 2011-ben 10 felvételi eljárást zártak le, és hogy év végén az akadémia a létszámtervben előirányzott 26 ideiglenes alkalmazottból 23-at foglalkoztatott, miután egyik munkatársa 2011. december 15-én elhagyta az akadémiát, azt megelőzően ugyanis csak két betöltetlen álláshellyel rendelkezett; megállapítja továbbá, hogy az akadémia személyzetének összlétszáma 38, ami öt kirendelt nemzeti szakértővel egészül ki;

         Teljesítmény

                  16.

                  üdvözli az akadémia a téren tett erőfeszítéseit és elért eredményeit, hogy teljesítményét a költségvetés növelése nélkül fokozza; dicsérettel illeti az ügynökséget többek között amiatt, hogy az Európai Parlament kéréseit maradéktalanul teljesítette, és irányítási költségeinek drasztikus csökkentése révén a jelenlegi költségvetési kihívásoknak is meg tudott felelni;

                  17.

                  dicsérettel illeti az akadémia arra irányuló erőfeszítéseit, hogy – többek között a bizottságok feloszlatására irányuló intézkedések bevezetése, illetve az éves irányítóbizottsági ülések számának csökkentése révén – irányításának működését és hatékonyságát fokozza, hogy ily módon a stratégiai és hosszú távú szakpolitikai döntéshozatalra tudjon összpontosítani;

                  18.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2013. április 17-i (11) állásfoglalására.

         (1)  HL C 388., 2012.12.15., 23. o.

         (2)  HL L 248., 2002.9.16., 1. o.

         (3)  HL L 298., 2012.10.26., 1. o.

         (4)  HL L 256., 2005.10.1., 63. o.

         (5)  HL L 357., 2002.12.31., 72. o.

         (6)  HL L 320., 2010.12.7., 11. o.

         (7)  HL L 313., 2011.11.26., 17. o.

         (8)  HL L 250., 2011.9.27., 260. o.

         (9)  HL L 286., 2012.10.17., 156. o.

         (10)  2011. évi éves tevékenységi jelentés, 14. o.

         (11)  Elfogadott szövegek, P7_TA(2013)0134 (lásd e Hivatalos Lap 374. oldalát).


title: 2011/739/: A Tanács határozata ( 2011. október 20. ) az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodást módosító, az Európai Unió, a Svájci Államszövetség és a Liechtensteini Hercegség között létrejött megállapodás megkötéséről#Megállapodás az Európai Unió, a Svájci Államszövetség és a Liechtensteini Hercegség között az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodás módosításáról

text:
               16.11.2011

               HU

               Az Európai Unió Hivatalos Lapja

               L 297/48

         A TANÁCS HATÁROZATA
   (2011. október 20.)
   az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodást módosító, az Európai Unió, a Svájci Államszövetség és a Liechtensteini Hercegség között létrejött megállapodás megkötéséről
   (2011/739/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (6) bekezdése a) pontjának v. alpontjával,
   tekintettel az Európai Bizottság javaslatára,
   tekintettel az Európai Parlament egyetértésére (1),
   mivel:

               (1)

               Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodás (2) (a továbbiakban: a mezőgazdasági megállapodás) 2002. június 1-jén hatályba lépett.

               (2)

               Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodás (3) (a továbbiakban: a kiegészítő megállapodás) 2007. október 13-án hatályba lépett.

               (3)

               A Bizottság az Európai Unió nevében tárgyalásokat folytatott az Európai Unió és a Svájci Államszövetség közötti, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló megállapodásról, amely az új, 12. melléklet hozzáadásával módosítja a mezőgazdasági megállapodást.

               (4)

               Az Európai Unió, a Liechtensteini Hercegség és a Svájci Államszövetség megállapodott abban, hogy a földrajzi jelzések és eredetmegjelölések oltalmának figyelembevétele érdekében a kiegészítő megállapodást is módosítani kell.

               (5)

               A kiegészítő megállapodást módosító, az Európai Unió, a Svájci Államszövetség és a Liechtensteini Hercegség között létrejött megállapodást (a továbbiakban: a megállapodás) meg kell kötni,

         ELFOGADTA EZT A HATÁROZATOT:
   1. cikk
   Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodást módosító, az Európai Unió, a Svájci Államszövetség és a Liechtensteini Hercegség között létrejött megállapodás (a továbbiakban: a megállapodás) az Unió nevében jóváhagyásra kerül.
   A megállapodás szövegét csatolták e határozathoz.
   2. cikk
   A Tanács elnöke kijelöli azt a személyt, aki jogosult a megállapodás 3. cikkében előírt, az Európai Uniót jogilag kötelező elfogadási okiratnak az Unió nevében történő letétbe helyezésére.
   3. cikk
   Ez a határozat az elfogadásának napján lép hatályba.

      Kelt Luxembourgban, 2011. október 20-án.

            a Tanács részéről

            az elnök

         M. SAWICKI

      (1)  2011. június 24-i egyetértés (a Hivatalos Lapban még nem tették közzé).

      (2)  HL L 114., 2002.4.30., 132. o.

      (3)  HL L 270., 2007.10.13., 6. o.

      MEGÁLLAPODÁS
      az Európai Unió, a Svájci Államszövetség és a Liechtensteini Hercegség között az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodás módosításáról
      AZ EURÓPAI UNIÓ (a továbbiakban: az Unió),
      A SVÁJCI ÁLLAMSZÖVETSÉG (a továbbiakban: Svájc) és
      A LIECHTENSTEINI HERCEGSÉG (a továbbiakban: Liechtenstein),
      a továbbiakban: a Felek,
      Elkötelezve magukat amellett, hogy kölcsönösen támogatják az eredetmegjelölések és a földrajzi jelzések (a továbbiakban: FJ) harmonikus fejlődését, az Európai Közösségek és a Svájci Államszövetség között létrejött, a mezőgazdasági termékek kereskedelméről szóló megállapodás (a továbbiakban: mezőgazdasági megállapodás) keretében való oltalmuk révén megkönnyítik a Felek területéről származó és az adott Fél szabályozása szerinti földrajzi jelzéssel (FJ) ellátott mezőgazdasági termékek és élelmiszerek kétoldalú kereskedelmét, valamint rendszeresen frissítik az e megállapodás értelmében oltalom alatt álló földrajzi jelzések jegyzékét,
      mivel:

                  (1)

                  A mezőgazdasági termékek és élelmiszerek földrajzi jelzéseire vonatkozó svájci szabályozás alkalmazandó Liechtensteinre;

                  (2)

                  A svájci nyilvántartásban szereplő földrajzi jelzések (FJ) állhatnak olyan földrajzi nevekből, amelyek Liechtenstein területén találhatóak, valamint a földrajzi jelzésekhez tartozó földrajzi terület tartalmazhatja Liechtenstein területét;

                  (3)

                  Az Európai Közösség és a Svájci Államszövetség között létrejött, a mezőgazdasági termékek kereskedelméről szóló megállapodásnak a Liechtensteini Hercegségre történő kiterjesztéséről szóló, az Európai Közösség, a Svájci Államszövetség és a Liechtensteini Hercegség között létrejött kiegészítő megállapodás (a továbbiakban: a kiegészítő megállapodás) értelmében a mezőgazdasági megállapodás Liechtensteinre is alkalmazandó;

                  (4)

                  A kiegészítő megállapodás értelmében a Liechtensteinből származó termékeket Svájcból származóknak kell tekinteni;

                  (5)

                  A kiegészítő megállapodást módosítani kell annak érdekében, hogy az Unió és a Svájci Államszövetség között létrejött, a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló megállapodás új melléklettel való kiegészítése Liechtensteinre is alkalmazandó legyen.

            A KÖVETKEZŐKBEN ÁLLAPODTAK MEG:
      1. cikk
      Módosítások
      A kiegészítő megállapodás a következőképpen módosul:

                  1.

                  Az 1. cikk (2) bekezdése helyébe az alábbi szöveg lép:
                  „(2) A mezőgazdasági megállapodás 4–12. mellékletét érintő, Liechtensteinre vonatkozó kiigazításokat e megállapodás (»kiegészítő megállapodás«) melléklete tartalmazza, amely annak szerves részét képezi.”

                  2.

                  A mellékletben az „A mezőgazdasági megállapodás 4–11. mellékletére vonatkozó kiigazítások/kiegészítések” cím helyébe az alábbi szöveg lép:

                  3.

                  Az említett cím az alábbi bekezdéssel egészül ki:
                  „12. melléklet, A mezőgazdasági termékek és élelmiszerek földrajzi jelzéseinek és eredetmegjelöléseinek oltalma
                  A 12. melléklet 1. függeléke értelmében oltalom alatt álló alábbi svájci földrajzi jelzések földrajzi területe Liechtenstein területét is magában foglalja:

                              —

                              Rheintaler Ribel/Türggen Ribel (OEM),

                              —

                              St. Galler Bratwurst/St. Galler Kalbsbratwurst (OFJ).”

            2. cikk
      Nyelvi változatok
      Ez a megállapodás három-három eredeti példányban készült, angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, szlovák, szlovén és svéd nyelven, amely szövegek mindegyike egyaránt hiteles.
      3. cikk
      Hatálybalépés
      (1)   E megállapodást a Felek saját belső eljárásaikkal összhangban erősítik meg vagy hagyják jóvá.
      (2)   A Felek értesítik egymást ezen eljárások lezárultáról.
      (3)   Ez a megállapodás az Európai Unió és a Svájci Államszövetség között létrejött, a mezőgazdasági termékek és az élelmiszerek eredetmegjelöléseinek és földrajzi jelzéseinek oltalmáról szóló, az Európai Közösség és a Svájci Államszövetség között a mezőgazdasági termékek kereskedelméről kötött megállapodást módosító megállapodás hatálybalépésének napján lép hatályba.

         Съставено в Брюксел на седемнадесети май две хиляди и единадесета година.
         Hecho en Bruselas, el diecisiete de mayo de dos mil once.
         V Bruselu dne sedmnáctého května dva tisíce jedenáct.
         Udfærdiget i Bruxelles den syttende maj to tusind og elleve.
         Geschehen zu Brüssel am siebzehnten Mai zweitausendelf.
         Kahe tuhande üheteistkümnenda aasta maikuu seitsmeteistkümnendal päeval Brüsselis.
         Έγινε στις Βρυξέλλες, στις δέκα εφτά Μαΐου δύο χιλιάδες έντεκα.
         Done at Brussels on the seventeenth day of May in the year two thousand and eleven.
         Fait à Bruxelles, le dix-sept mai deux mille onze.
         Fatto a Bruxelles, addì diciassette maggio duemilaundici.
         Briselē, divi tūkstoši vienpadsmitā gada septiņpadsmitajā maijā.
         Priimta du tūkstančiai vienuoliktų metų gegužės septynioliktą dieną Briuselyje.
         Kelt Brüsszelben, a kétezer-tizenegyedik év május tizenhetedik napján.
         Magħmul fi Brussell, fis-sbatax-il jum ta' Mejju tas-sena elfejn u ħdax.
         Gedaan te Brussel, de zeventiende mei tweeduizend elf.
         Sporządzono w Brukseli dnia siedemnastego maja roku dwa tysiące jedenastego.
         Feito em Bruxelas, em dezassete de Maio de dois mil e onze.
         Întocmit la Bruxelles la șaptesprezece mai două mii unsprezece.
         V Bruseli dňa sedemnásteho mája dvetisícjedenásť.
         V Bruslju, dne sedemnajstega maja leta dva tisoč enojst.
         Tehty Brysselissä seitsemäntenätoista päivänä toukokuuta vuonna kaksituhattayksitoista.
         Som skedde i Bryssel den sjuttonde maj tjugohundraelva.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            За Конфедерация Швейцария
            Por la Confederación Suiza
            Za Švýcarskou konfederaci
            For Det Schweiziske Forbund
            Für die Schweizerische Eidgenossenschaft
            Šveitsi Konföderatsiooni nimel
            Για την Ελβετική Συνομοσπονδία
            For the Swiss Confederation
            Pour la Confédération suisse
            Per la Confederazione svizzera
            Šveices Konfederācijas vārdā –
            Šveicarijos Konfederacijos vardu
            A Svájci Államszövetség részéről
            Għall-Konfederazzjoni Żvizzera
            Voor de Zwitserse Bondsstaat
            W imieniu Konfederacji Szwajcarskiej
            Pela Confederação Suíça
            Pentru Confederația Elvețiană
            Za Švajčiarsku konfederáciu
            Za Švicarsko konfederacijo
            Sveitsin valaliiton puolesta
            För Schweiziska edsförbundet

            За Княжeство Лихтенщайн
            Por el Principado de Liechtenstein
            Za Lichtenštejnské knížectví
            For Fyrstendommet Liechtenstein
            Für das Fürstentum Liechtenstein
            Liechtensteini Vürstiriigi nimel
            Για το Πριγκιπάτο του Λιχτενστάιν
            For the Principality of Liechtenstein
            Pour la Principauté de Liechtenstein
            Per il Principato del Liechtenstein
            Lihtenšteinas Firstistes vārdā –
            Lichtenšteino Kunigaikštystės vardu
            A Liechtensteini Hercegség részéről
            Għall-Prinċipat ta' Liechtenstein
            Voor het Vorstendom Liechtenstein
            W imieniu Księstwa Liechtensteinu
            Pelo Principado do Liechtenstein
            Pentru Principatul Liechtenstein
            Za Lichtenštajnské kniežatstvo
            Za Kneževino Lihtenštajn
            Liechtensteinin ruhtinaskunnan puolesta
            För Furstendömet Liechtenstein